Θλίψη έχει προκαλέσει η είδηση του θανάτου του 44χρονου υποπλοιάρχου του Λιμενικού Σώματος, Κυριάκου Παπαδόπουλου, κυβερνήτη του περιπολικού σκάφους ΠΛΣ 602 στη Μυτιλήνη, που βρέθηκε στην πρώτη γραμμή των επιχειρήσεων διάσωσης προσφύγων και μεταναστών, περισυλλέγοντας χιλιάδες ανθρώπους στο Αιγαίο.

Ο Κυριάκος Παπαδόπουλος έφυγε από τη ζωή ξαφνικά χθες το βράδυ από ανακοπή καρδιάς.

Καταγόμενος από μια προσφυγική οικογένεια από τη Νικομήδεια, μεγαλωμένος στη Λαγκάδα της Μυτιλήνης, αποφοίτησε από τη Σχολή Εμποροπλοιάρχων των Οινουσσών, ναυτολογήθηκε πρώτα σε πλοίο του Εμπορικού Ναυτικού κι από εκεί κατατάχθηκε στο Λιμενικό Σώμα.

Παντρεμένος και πατέρας δυο παιδιών ο Κυριάκος Παπαδόπουλος έδωσε ηρωικά τον αγώνα για τη διάσωση χιλιάδων ανθρώπων ανοιχτά της Λέσβου. «Πόσους ανθρώπους έχετε σώσει;» τον είχε ρωτήσει ο Βέρνερ Φάιμαν, όταν με τον 'Ελληνα πρωθυπουργό, Αλέξη Τσίπρα, είχαν επισκεφθεί τη Μυτιλήνη. «Πάνω από πέντε χιλιάδες» του απάντησε ο Έλληνας αξιωματικός. Δεν άκουσε καλά ο τότε Αυστριακός καγκελάριος και του είπε πως «πέντε ζωές είναι κάτι πολύ σημαντικό». Τον διόρθωσαν και του είπαν πως πρόκειται για πέντε χιλιάδες ζωές... «Είσαστε πραγματικός ήρωας», του είχε πει έκπληκτος ο Φάιμαν.

Για τη δράση του είχε τιμηθεί από την Ακαδημία Αθηνών και την ελληνική πολιτεία. Το ντοκιμαντέρ «4.1 miles» στο οποίο «πρωταγωνίστησε» είχε διεκδικήσει το χρυσό αγαλματίδιο των Όσκαρ. Πιστός στο καθήκον του ο Κυριάκος Παπαδόπουλος είχε ερωτηθεί τότε για το πώς ένιωθε στο κόκκινο χαλί των βραβείων. «Είμαστε περήφανοι για τις υπεράνθρωπες προσπάθειες των πληρωμάτων του Λιμενικού Σώματος να μη χαθεί ούτε μια ζωή μέσα στην θάλασσα σε αυτήν την τραγωδία που ας μη ξεχνάμε πως ακόμα διαδραματίζεται στην Ελλάδα μας», είχε πει ο Μυτιληνιός κυβερνήτης του ΠΛΣ 602.

Για τις στιγμές που έζησε στη θάλασσα και το πόσο τον σημάδεψαν ο Κυριάκος Παπαδόπουλος είχε πει: «Οι στιγμές της προσωπικής αδυναμίας είναι πολυτέλεια, που δεν την έχουμε. Λίγα μίλια παραπέρα υπάρχουν άνθρωποι που χρειάζονται τη βοήθεια μας. Εμείς έχουμε καιρό να κλάψουμε».

Πρ. Παυλόπουλος: Μεγάλος Άνθρωπος

Σύμφωνα με το ΑΜΠΕ, ο Πρόεδρος της Δημοκρατίας, Προκόπης Παυλόπουλος, επικοινώνησε σήμερα με τη χήρα του 44χρονου, Ιγνατία Πικέλη, και της εξέφρασε τα ειλικρινή του συλλυπητήρια.

Της τόνισε ότι ο εκλιπών σύζυγός της, «εκτός από γενναίος αξιωματικός, υπήρξε ένας μεγάλος Άνθρωπος, άξιος εκπρόσωπος της ελληνικής ψυχής και του ελληνικού Πολιτισμού». Τέλος, τη διαβεβαίωσε ότι η Πολιτεία θα είναι πάντα δίπλα της.

Αλ. Τσίπρας: Τον αποχαιρετούμε με σεβασμό

«Ο Κυριάκος Παπαδόπουλος υπήρξε το πρόσωπο της Ελλάδας που επιμένει στην υπεράσπιση της αξίας της ανθρώπινης ζωής, όταν ολόγυρα μας αυτή απαξιώνεται από τον πόλεμο και τη μισαλλοδοξία. Τον αποχαιρετούμε με σεβασμό. Συλλυπητήρια στην οικογένεια και τους οικείους του» τονίζει σε μήνυμά του, μέσω twitter, ο Πρωθυπουργός, Αλέξης Τσίπρας.

Π. Καμμένος: ΑΘΑΝΑΤΟΣ

«Θερμά συλλυπητήρια για τον άδικο χαμό του άριστου αξιωματικού, ανθρώπου και πατέρα. Κυριάκο κράτησες στα χέρια σου την αξιοπρέπεια ενός ολόκληρου λαού είμαι συγκλονισμένος, αλλά είναι τιμή που σε γνώρισα και συνεργαστήκαμε. ΑΘΑΝΑΤΟΣ» έγραψε στον προσωπικό του λογαριασμό στο twitter ο αντιπρόεδρος της κυβέρνησης και υπουργός Εθνικής Άμυνας Πάνος Καμμένος.

Με εντολή του, αύριο, Πέμπτη, οι σημαίες θα κυματίζουν μεσίστιες σε όλες τις μονάδες των Ενόπλων Δυνάμεων που εδρεύουν στη Λέσβο.

Φ. Κουβέλης: Ανέδειξε την αξία της ανθρώπινης ζωής και την εικόνα της Ελλάδας

Τα ειλικρινή του συλλυπητήρια στην οικογένεια του «εμβληματικού για το Αιγαίο υποπλοίαρχου» εξέφρασε ο υπουργός Ναυτιλίας Φώτης Κουβέλης.

«Ο βραβευμένος από την Ακαδημία Αθηνών Υποπλοίαρχος του Λιμενικού Σώματος, Κυριάκος Παπαδόπουλος, με περισσότερες από 5.000 διασώσεις ανθρώπων από τη θάλασσα, είναι από εκείνα τα στελέχη της Ελληνικής Ακτοφυλακής που έδειξαν στην Ευρώπη πώς εννοεί η Ελλάδα τις αξίες του ανθρωπισμού, της αλληλεγγύης, της ισοτιμίας και της ειρήνης. Το Λιμενικό Σώμα είναι υπερήφανο για το άξιο στέλεχός του» δήλωσε ο κ. Κουβέλης προσθέτοντας: «Ο Κυριάκος Παπαδόπουλος είναι από τα στελέχη που έδειξαν και ανέδειξαν την αξία της ανθρώπινης ζωής, αλλά και την εικόνα της Ελλάδας που μέσα από την οικονομική και κοινωνική κρίση, έμεινε πιστή στις ανθρωπιστικές αξίες του πολιτισμού της οι οποίες πρέπει να είναι και αξίες της Ευρώπης».

Κυρ. Μητσοτάκης: Φωτεινό παράδειγμα για όλους μας

Σε ανάρτησή του στο twitter, ο πρόεδρος της Νέας Δημοκρατίας, Κυριάκος Μητσοτάκης, σημειώνει ότι «η Ελλάδα έχασε σήμερα έναν σπουδαίο άνθρωπο και ένα φωτεινό παράδειγμα για όλους μας. Στην οικογένεια του υποπλοιάρχου Κυριάκου Παπαδόπουλου που έσωσε χιλιάδες ανθρώπους στο Αιγαίο εκφράζω τα πιο ειλικρινή μου συλλυπητήρια».

ΣΥΡΙΖΑ: Θα μείνει στην ιστορία ως «ο ήρωας του Αιγαίου»

«Ο Κυριάκος Παπαδόπουλος θα μείνει στην ιστορία ως ο “ήρωας του Αιγαίου”» αναφέρει ο ΣΥΡΙΖΑ σε συλλυπητήριο μήνυμά του.

«Ήταν ο άνθρωπος που είχε πρωταγωνιστικό ρόλο στη μάχη της διάσωσης χιλιάδων προσφύγων, ως κυβερνήτης σκάφους του Λιμενικού Σώματος, κατά την περίοδο από το 2015 ως το 2016. Πιστός στις αξίες του ανθρωπισμού και της αλληλεγγύης, ο αξιωματικός του Λιμενικού υπηρέτησε το καθήκον του στις θάλασσες της χώρας με αφοσίωση και υψηλό αίσθημα ευθύνης» σημειώνει ο ΣΥΡΙΖΑ.

Ν. Βούτσης: Αγνός ανθρωπιστής

Τα θερμά του συλλυπητήρια στην οικογένεια του υποπλοιάρχου εξέφρασε και ο πρόεδρος της Βουλής Νίκος Βούτσης.

«Η ξαφνική απώλεια του υποπλοιάρχου του Λιμενικού Σώματος, Κυριάκου Παπαδόπουλου, ενός εκ των πρωταγωνιστών στη διάρκεια της ανθρωπιστικής προσφυγικής κρίσης, που σαν κυβερνήτης του περιπολικού σκάφους ΠΛΣ 602 στη Μυτιλήνη, έδωσε ηρωικό αγώνα σώζοντας χιλιάδες ανθρώπους που περνούσαν στα ελληνικά νησιά την περίοδο 2015-2016 προκαλεί σε όλους μας μεγάλη θλίψη» ανέφερε ο κ. Βούτσης προσθέτοντας: «Αφοσιωμένος σε όλη του τη ζωή στο καθήκον να υπηρετεί ακούραστα στα σύνορα, αγνός ανθρωπιστής, με αδιαμφισβήτητο σεβασμό στην αξία της ανθρώπινης ζωής χωρίς διακρίσεις, βρισκόταν εδώ και χρόνια πίσω από κάθε δελτίο Τύπου για τις εκατοντάδες επιχειρήσεις έρευνας και διάσωσης στο Αιγαίο».

naftemporiki.gr με πληροφορίες από ΑΜΠΕ